© Булфото 1 / 2

Следваща снимка

Увеличи

© CNN iReport Предходна снимка

2 / 2

Увеличи

Автобус с израелски туристи е взривен на летище "Бургас". Първите информации за инцидента дойдоха от очевидци, след което информацията беше потвърдена от МВР и кмета на Бургас Димитър Николов. Експлозията е станала в 17.30 ч. Според полицията в Бургас става въпрос за терористичен акт.

Според първата официална информация на МВР загиналите са трима. По-късно министърът на вътрешните работи Цветан Цветанов съобщи, че загиналите са седем.

Сред тежко пострадалите е шофьорът на автобуса, който е българин. По информация на Би Ти Ви един от туристите е починал след настаняването си в болницата в Бургас.

Към 19 часа неофициални източници съобщават за седем загинали. Франс прес също съобщава за трима загинали и поне 20 ранени. По информация на БГНЕС загиналите са петима, а Би Ти Ви съобщава за между трима и осем загинали.

Към 18:48 часа в бургаската болница са настанени 25 ранени, петима от които в критично състояние, съобщи БНР.

"Дневник" се свърза с главния лекар на болницата в крайморския град д-р Георги Матев, който обаче отказа информация, защото му било забранено да говори.

Според очевидци пламъците от взривения автобус са обхванали и автомобили близо до него, които са били на паркинга на летището. Предницата на взривеното превозно средство е напълно изгоряла и деформирана от взрива.

Израелските туристи са пристигнали на летището в Бургас с полет на "Еър Виа" от Тел Авив, който е пристигнал в Бургас в 16.50 ч., става ясно от сайта на аеропорта. Туристите е трябвало да бъдат настанени в хотел в Слънчев бряг. Почивката им е организирана от варненския туроператор "Ортана".

Районът на летището е отцепен, всички полети от и до "Бургас" са отменени и пренасочени към Варна. На летището цари хаос, там са блокирани стотици пътници и посрещачи.

Сайтът на телевизия "Ал Манар", собственост на Хизбула, съобщава за нападение с гранати и картечници срещу туристите, докато са слизали от самолета. Свидетел на експлозията казва пред Израелското армейско радио, че тя вероятно е причинена от самоубиец, взривил се на входа на автобуса

По информация на очевидци, след като са кацнали, туристите са се качили в 3 автобуса, пътуващи за Слънчев бряг. Бомбата е избухнала в един от тях на паркинга на летището. Пламъците са запалили и другите два автобуса. Запалили са се и коли в близост до инцидента.

Израелец, който е станал свидетел на инцидента, казва, че автобусът се е взривил между терминалите и е пламнал.

По информация на израелския Канал 10 експлозията е станала вътре в терминала на летище Сарафово.

На мястото на експлозията има няколко екипа на МВР и пожарната. Районът е отцепен. Министерството на здравеопазването съобщи, че ще бъде създаден кризисен щаб в града. Израелското министерство на външните работи свика извънредно заседание заради взрива в Бургас. Президентът Плевнелиев и министрите Цветан Цветанов, Николай Младенов и Десислава Атанасова отпътуваха към мястото на инцидента.

Първата публична реакция на български политик за инцидента беше на еврокомисар Кристалина Георгиева, която написа в Twitter "Шокирана съм и съм дълбоко натъжена от новината за взрива в Бургас, който отне човешки животи. Следя новините по това нещастие!"

"Ужасна терористична атака срещу израелци в Бургас, България. Трябва да бъде осъдена по най-категоричния възможен начин", заяви по-късно в профила си в Twitter и шведският външен министър Карл Билд.

View Larger Map

Експлозията в Бургас съвпада с годишнината от атената в Буенос Айрес през 1994 г., когато загиват 85 души.

През януари се появи информация, че израелските служби са предупредили български си колеги за готвен атентат в зимен курорт. Тогава шефът на отдела по сигурността в транспортното министерство на Израел Дани Шенар се е свързал с колеги в София и Атина и ги е помолил да повишат условията за сигурност около автобусите, които развеждат групи с израелски туристи между летищата и хотелите или почивните станции.

"Ние осъзнаваме, че автобусите са слаба точка по отношение на сигурността. Това е, защото има много добри условия за сигурност в самите летища, но извън тях вече не е така. Затова ги помолихме. Доколкото разбирам, местните служби сътрудничат с нас. Ние обаче не сме отправили нашето предупреждение към тях защото имаме каквато и да било специфична информация, нито имаме източници, които да са ни посочили, че нещо ще се случи при вас", каза тогава Шенар, цитиран от dariknews.bg.

Ако сте близо до инцидента, разкажете и изпратете снимки на "Дневник".